Dobehol ho a udrel pästou. Obeť spadla na zem, potom útok zakončil kopancom do tváre. Keď sa jeho obeť nehýbala, dostal ešte dve silné facky, vyložil si na neho nohu a telefónom si ho fotil.

Takto sa udial smrteľný útok Juraja Hossua na Filipínca Henryho v centre Bratislavy.

Zábery sú iba pre silné povahy.

Henry sa stal obeťou incidentu, ktorý sa odohral v sobotu 26. mája nadránom na konci Obchodnej ulice v centre Bratislavy. Zastal sa dvoch mladých žien, ktoré Dunajskostredčan obťažoval.

Okresný prokurátor Juraja najskôr pustil na slobodu - po protestoch verejnosti, prekvalifikovaní skutku zmenila názor a mladíka zadržali. Po zásahu generálnej prokuratúry krajský prokurátor navrhol Dunajskostredčanovi väzbu, o ktorej dnes rozhodol súd.

Aktuality.sk získali záznamy zo záberov priemyselnej kamery, kde sa útok odohral.

Dôležité momenty z videa (čas):

04:34:27 hod.: Hossu dobieha Henryho, ktorý je na pohľad slabší a nižší. Henry sa útočníkovi vyhýba a zrýchlil chôdzu. Útočník ho zastaví. Po krátkej slovnej výmene útočí na Filipínca. Ten spadne na zem. Keď sa Henry zdvíha, agresor mu odzadu kopne do hlavy tak, že Henryho ostane nehybne ležať na zemi.

04:34:38 hod.: Juraj odháňa mladú ženu od Henryho, ktorá mu chce pomôcť. V hornej časti záberu je vidieť, ako muž, ktorý prišiel s Hossuom a prizeral sa na celý útok, si zahaľuje tvár.

04:35:10 hod.: Hossu si fotí bezvládne telo ležiaceho Henryho. Prichádzajú k nemu muži, ktorí robili Jurajovi spoločnosť (muž v čiernom a zahalený muž v bielom tričku). Žena, ktorú Henry bránil, sa snaží nehybnému cudzincovi pomôcť, Hosuu ju stále rukou sáca preč. Dvaja muži, ktorí sa prizerali útoku na Henryho, pomaly odchádzajú.

04:35:16 hod.: Hossu nohou šliape Henrymu po hrudníku a zisťuje, že je v bezvedomí. Potom mu vrazí dve silné facky. Nehybný Filipínčan už nereaguje.

04:35:26 hod.: Na miesto činu dobieha ďalší človek, ktorý je už váhovo podobný Hossuovi. Odsotí ho od nehybného tela a začne Henrymu dávať prvú pomoc. Hossu stojí, pozerá sa do telefónu a nijak nepomáha. Medzitým sa muž so ženou snažia dať Henryho do stabilnej polohy.

04:39:37 hod.: Muž, ktorý pribehol Henrymu na pomoc, zadržiava v slovnom konflikte Juraja Hossua na mieste činu. Medzitým skupina ľudí oživuje naďalej Henryho.

04:39:44 hod.: Na miesto činu prichádza prvá policajná hliadka. Ženy ukazujú policajtom, kto je útočník a ako mladíka kopal do tváre. Polícia zadržala Juraja Hossua.

04:43:03 hod.: Policajt začína s masážou srdca a pokúša sa oživiť Henryho.

04:44:56 hod.: Prichádza druhá hliadka, policajt stále dáva Henrymu masáž srdca. Jeho telo už nereaguje.

04:47:56 hod.: Prichádza sanitka a ďalšie hliadky polície.